Meta l-ħabib tiegħi, Hans-Gert Poettering, stedinni biex nagħmel dan id-diskors fi Frar, wissejtu li x'aktarx kont ser ngħid xi ħaġa kontroversjali. Nagħtih mertu għall-fatt li ma bidilx fehmtu, u l-offerta baqgħet valida. Kif tafu, Hans-Gert huwa bniedem kuraġġuż ħafna u minn tagħna, u għaldaqstant nittama li nkunu għadna ħbieb minn hawn u madwar nofs siegħa oħra. Diskors f'Berlin fid-9 ta' Novembru dejjem jikkostitwixxi sfida, ikun min ikun min ser jagħmlu. Il-passat storiku tal-Ġermanja, u ladarba tal-Ġermanja, inevitabbilment dak tal-Ewropa kollha, mimli dati simboliċi u sinifikanti. U madankollu, id-9 ta' Novembru hi data speċjali: il-waqgħa tal-Ħajt ta' Berlin, il-Kristallnacht, il-proklamazzjoni tal-Ewwel Repubblika u l-abdikazzjoni ta' Wilhelm II. Kif tistgħu timmaġinaw, fosthom hi l-waqgħa tal-Ħajt li l-aktar li niftakar b'mod ċar. U mhux biss peress li kont iktar involut f'dan l-avveniment milli fl-abdikazzjoni ta' Wilhelm II. Meta nirreferi għall-involviment personali tiegħi, ovvjament inkun qed nirreferi għas-Solidarnosc Pollakka. Il-ħolqien tagħha fl-1980 u r-rebħa tagħha fl-1989 kienu stimolu għar-rivoluzzjoni paċifika tan-nazzjonijiet tal-Ewropa Ċentrali u tal-Lvant. Fil-memorja tiegħi, l-istampa ta' eluf ta' refuġjati mir-Repubblika Demokratika tal-Ġermanja għandha l-istess importanza. Fl-aħħar tas-sajf tal-1989, dawn sabu kenn fi Praga, f'Budapest kif ukoll fil-Polonja fi triqthom lejn il-Punent, qabel il-waqgħa tal-Ħajt. Huwa b'sodisfazzjon partikolari li niftakar fl-appoġġ inekwivoku mill-Polonja għall-kunċett tal-unifikazzjoni tal-Ġermanja. B'differenza mill-abitanti fil-parti tal-Punent tal-kontinent, il-Pollakki qiesu l-unifikazzjoni tal-Ġermanja bħala garanzija tal-libertà, l-indipendenza u s-sigurtà tagħhom stess, għalkemm l-istorja ma kinitx neċessarjament tiġġustifika approċċ daqstant entużjast. Iżda mhijiex biss il-bijografija personali tiegħi li tnissel fija ħsibijiet marbutin mad-9 ta' Novembru. Kull sena, intom tinġabru hawnhekk f'Berlin f'dan il-jum biex tfakkru l-waqgħa tal-Ħajt, u mhux avvenimenti storiċi oħrajn. Ir-raġuni hi li tifhmu sew is-sinifikat rikk u b'saħħtu tal-metafora ta' ħajt imġarraf. U kemm hi universali u tgħodd għal kull żmien. Qabel ma ndawru ħarsitna lejn l-Ewropa, ippermettuli ftit kliem dwar din il-metafora. L-ewwel nett, il-waqgħa tal-Ħajt ta' Berlin tat prova tanġibbli li t-tajjeb jista' jirbaħ fuq il-ħażin - mhux biss fil-ħrejjef tat-tfal, il-bogħod fl-imgħoddi jew fil-priedki papali, iżda wkoll fil-ħajja reali. Kien kważi bħal tmiem feliċi kitsch f'film twil u drammatiku dwar l-oppressjoni fl-Ewropa tal-Lvant. Iżda ma għandniex għalfejn nistħu ta' dan. Fil-fatt, ilkoll inħobbu tmiem feliċi kitsch. Dawk li tellgħu l-Ħajt kienu jafu mill-bidu nett li dan kien jissimboleġġa l-ħażen, u din hija r-raġuni għalfejn il-bini tiegħu beda bil-ħeffa, fis-sigriet u b'sens ta' skumdità. Kien biss xahrejn qabel li Walter Ulbricht kien serraħ moħħ l-opinjoni pubblika li ma kien ser jittella' l-ebda ħajt li jifred lill-poplu Ġermaniż. It-tieni, il-ħitan għandhom saħħa doppja - dik ta' sigurtà u dik ta' firda. Il-Ħajt ta' Berlin ma kien jipproteġi lil ħadd. Għall-kuntrarju, kien qed jifred u jissegrega. Għandna idea ta' dan it-tip ta' ħitan malinji minn postijiet oħra u minn żminijiet oħra. Il-ħitan li sseparaw il-foqra mill-għonja, is-suwed mill-bojod, il-Kattoliċi mill-Protestanti, jew l-agħar fosthom, il-ħitan madwar il-ghettos tal-Lhud. It-tielet, il-Ħajt ta' Berlin kien simbolu ta' tip ta' ħajt differenti, ħajt saħansitra aktar b'saħħtu u aktar perikoluż, dak li nbena fl-imħuħ u fil-qlub tal-bnedmin. It-twaqqigħ ta' dan il-ħajt ħadilkom tletin sena. Kien biss wara li ħlistu minn dan il-ħajt li stajtu twaqqgħu l-ħajt fiżiku, biċċa xogħol li twettqet mill-ħaddiema fi żmien erba' xhur. F'Novembru 1989, meta eluf ta' persuni bdew jaqsmu għan-naħa l-oħra, il-ħajt fiżiku kien għadu hemm. Iżda ma kien fadallu l-ebda sinifikat, peress li n-nies kienu ġarrfuh f'moħħhom, qabel ma daħlu l-buldowżers. Ix-xewqa għall-ħelsien u l-kuraġġ tan-nies mill-Berlin tal-Lvant annullaw l-eżistenza tal-Ħajt. Nissorprendi ruħi kultant meta l-ħbieb tiegħi Ġermaniżi jgħidu li l-waqgħa tal-Ħajt kien riżultat tal-ġenerożità ta' Gorbachev. Din hija riflessjoni li tnissel dwejjaq. Meta fl-1987, kważi eżattament fil-post fejn ninsabu llum, Ronald Reagan lissen, Waqqa' dan il-Ħajt , it-tweġiba kienet waħda ta' silenzju. Kien biss bis-saħħa tal-għajta tal-poplu fit-toroq ta' Berlin u ta' Leipzig, L-aħwa, waqqgħu dan il-Ħajt , li sar ċaqliq. U m'iniex qed ngħid dan biex niċħad ir-rwol bla dubju ta' xejn pożittiv li kellu Gorbachev fit-tmiem paċifiku tal-Unjoni Sovjetika. Dan qed ngħidu biex il-poplu Ġermaniż jemmen fil-potenzjal kreattiv tal-ħolma tiegħu għal-libertà, mhux biss għall-unifikazzjoni. Fil-fehma tiegħi, u bosta jaqblu miegħi, is-sinifikat profond tal-waqgħa tal-Ħajt ta' Berlin ma jinsabx fl-unifikazzjoni tal-Ġermanja. Jinsab fil-konferma tal-fatt li l-Ewropej kollha ħerqana għal-libertà u d-demokrazija eventwalment jiksbuhom. Dan il-kunċett hu marbut mill-qrib mal-passat ta' Ġermanja responsabbli għall-Ewropa bħala entità politika, mibnija fuq il-prinċipji tad-demokrazija liberali li bdiet eżattament fid-9 ta' Novembru. Fil-fatt, niddependu ħafna mill-poplu Ġermaniż biex l-Ewropa tibqa' kontinent ta' libertà, stat tad-dritt, rispett għall-individwi, u sigurtà għan-nies li jgħixu fih. Iżda naturalment, dan ser jiddependi wkoll mis-sebgħa u għoxrin nazzjon l-ieħor. Biex nerġa' nsemmi l-Ħajt, hemm min isostni li l-waqgħa tal-Ħajt ma ssolvix il-problema tal-Ġermanja, u li l-fantażma tagħha għadha tbeżża' lill-Ewropa. Jien ma naqbilx magħhom. Illum, il-Ġermanja mhijiex problema għall-Ewropa. Tal-inqas dan l-għan tal-missirijiet fundaturi tal-Unjoni ntlaħaq: l-allinjament tal-interessi Ewropej ma' dawk tal-iktar nazzjon b'saħħtu fl-Ewropa. Il-waqgħa tal-Ħajt eliminat il-kwistjoni l-antika tal-Ġermanja u ppermettiet stat Ġermaniż b'saħħtu u magħqud, iżda kixfet problemi u sfidi ġodda. Dawn huma ta' natura Ewropea pjuttost milli speċifikament Ġermaniża. Iżda jekk l-Ewropa jirnexxielhiex tegħleb dawk l-isfidi ser ikun jiddependi fil-biċċa l-kbira mill-attitudni tal-Ġermanja. L-anniversarju tal-waqgħa tal-Ħajt ta' Berlin ifakkarna fi tliet sfidi kbar li qed taffaċċja l-Ewropa. L-ewwel nett, wieħed mill-effetti tagħha kien, paradossalment, l-indeboliment tal-komunità transatlantika, jew f'sens iktar ġenerali, tal-Punent. Bit-tiġrif tal-Ħajt, ġarrafna s-sistema ġeopolitika bipolari tradizzjonali, fejn ma kien hemm l-ebda alternattiva għal kooperazzjoni mill-qrib ħafna bejn l-Ewropa u l-Istati Uniti. Xi wħud assumew, forsi prematurament, li l-waqgħa tal-Unjoni Sovjetika kienet ukoll opportunità tajba biex naħarbu mill-influwenza qawwija tal-Amerika. L-evoluzzjoni simetrika ta' dawk iż-żewġ superpotenzi u l-progress rapidu lejn l-integrazzjoni Ewropea ħolqu illużjoni. Illużjoni li l-Ewropa f'dinja multipolari ġdida kienet ser issir forza ekwivalenti, jekk mhux forza ewlenija fost is-superpotenzi globali. Qisna għal mument insejna li l-politika ma tikkonċernax biss l-istatistika ekonomika. U l-politika, kif nafu sew, hija l-ewwel u qabel kollox il-kapaċità li wieħed jipproteġi t-territorju u s-sistema ta' valuri proprji tiegħu. Illum qed niffaċċjaw konfrontazzjoni globali iebsa li tinvolvi firxa sħiħa ta' strumenti politiċi: l-ideoloġija u l-propaganda, il-flus u r-riżorsi tal-enerġija, it-theddid ċibernetiku u militari. Dan jixħet dubju fuq il-ġejjieni tad-demokrazija liberali. Ejja ma ninsewx li madwar l-Ewropa llum, qed naraw qawwiet mibnija fuq valuri differenti minn tagħna. Jew stati falluti, fejn il-biża' u l-anarkija huma mifruxin. Spiss ħafna nisimgħu opinjonijiet minn Moska, Beijing jew Tehran li ma jaqblux mal-valuri fundamentali tagħna. Pereżempju, ftit tal-jiem ilu Robert Mugabe ngħata l-Premju Konfuċju għall-Paċi. M'iniex ċert jekk Konfuċju kienx ikun kuntent b'din l-għażla. Lanqas ma jien ċert jekk qatt għaddiex minn ras Robert Mugabe li jitqies minn xi ħadd bħala persuna li wirtet riflessjoni Konfuċjana. Iżda naf x'kien għaddej minn moħħ l-isponsors tal-premju. Fi ftit kliem, bħalissa qed jinxteħtu dubji fuq id-demokrazija liberali, flimkien mal-prinċipji tagħha, u dawn qed jiġu mhedda minn qawwiet moderni mibnija fuq sisien differenti minn tagħna. Din hija r-raġuni għalfejn il-kompitu komuni tagħna huwa dak li nerġgħu nsaħħu l-fiduċja u l-kooperazzjoni fid-dimensjoni transatlantika. Sew fil-każ tal-Ukrajna jew tas-Sirja, il-kummerċ globali jew il-kriżi tal-migrazzjoni u l-kawżi tagħha, u fuq kollox, fil-każ tal-kompitu strateġiku ta' protezzjoni tal-libertà u d-drittijiet tal-bniedem fil-kontinent tagħna, il-kooperazzjoni bejn l-Ewropa, l-Istati Uniti, u l-komunità tal-Punent kollha kemm hi, għandha tkun eqreb minn qatt qabel. F'dan il-kuntest, ir-rwol tal-Ġermanja hu wieħed uniku. U hawnhekk ma nistgħux ikollna dubju. Il-Ġermanja għandha tkun mexxej Ewropew li jkompli jgħaqqad il-komunità tal-Punent. Għandna nibqgħu lura milli noħolqu dawk li fil-fehma tiegħi huma viżjonijiet riskjużi ta' sistemi ġeopolitiċi ġodda bħall-Unjoni Ewroasjatika. Ċertament li din mhijiex alternattiva għall-komunità tagħna bbażata fuq valuri komuni. Il-fatt li l-Ġermanja kapaċi toffri tmexxija pożittiva jidher ċar fil-kuntest tal-kriżi tal-Ukrajna. M'għandi l-ebda dubju li Angela Merkel, flimkien mal-President Franċiż u l-format tan-Normandija kellhom rwol ewlieni f'dan. Is-salvagwardja tal-għaqda Ewropea vis-à-vis ir-Russja matul il-kunflitt, li kien l-għan ewlieni tiegħi mill-bidu nett, ma kinitx tkun possibbli mingħajr l-involviment personali tal-Kanċilliera. Kif tafu, f'dak li għandu x'jaqsam mal-Ukrajna, inħaddan prinċipji partikolari, u żgur li m'iniex ser nagħmel kumplimenti li ma jkunux ġenwini. Ġermanja ko-garanti tas-supremazija tal-valuri tal-Punent, Ġermanja ko-garanti tal-għaqda Ewropea li tegħleb l-interessi nazzjonali u korporattivi (inkluż dawk Ġermaniżi) tikkostitwixxi mudell Ewropew li, fil-fehma tiegħi, m'hemm l-ebda alternattiva tajba għalih. Huwa għal din ir-raġuni li l-kwistjoni tan-Nordstream hi test daqstant importanti għal dan ir-rwol ambizzjuż. Il-kunċett ta' Unjoni tal-Enerġija, li hi l-istrateġija tal-UE għas-sigurtà tal-enerġija li ili nippromwovi kważi sentejn, ser ikun validu biss meta jiġi appoġġat kompletament mill-atturi Ewropej ewlenin kollha. Speċjalment mill-Ġermanja. Din hi waħda mill-mistoqsijiet sempliċi iżda diffiċli li ta' min jagħmilha hawnhekk f'Berlin. Huwa opportun għalina li l-prattiki merkantili jegħlbu l-interessi strateġiċi Ewropej? It-tieni, il-waqgħa tal-Ħajt kienet ukoll tneħħija simbolika tal-fruntieri. Il-Ftehim ta' Schengen ma kien ikollu kważi ebda sinifikat għal nofs l-Ewropa li ma kienx għall-ġrajjiet tal-1989. Il-fruntieri magħluqin fi żmien il-Komuniżmu kienu waħda mill-aktar esperjenzi koroh li ġarrabt. Naf xi jfisser is-swat mill-pulizija, li tgħix f'ċella f'ħabs, xi jsarraf il-faqar. Iżda s-sensazzjoni li kont qed ngħix f'pajjiż iżolat sew mill-ġirien tagħna u mid-dinja kollha kienet piż partikolarment iebes għalija. Għalhekk, meta niddiskutu l-kriżi tal-migrazzjoni, dejjem nisħaq dwar is-sinifikat u l-valur ta' fruntieri miftuħin fi ħdan l-Ewropa. Għalija, is-salvagwardja ta' Schengen għandha l-istess importanza daqs l-aspetti l-oħra tal-kwistjoni tar-refuġjati. Nixtieq niddikjara b'mod ċar ħafna li mhux ser insalvaw lil Schengen, mhux ser insalvaw l-Ewropa mingħajr fruntieri interni, jekk ma nsaħħux il-fruntieri esterni Ewropej. Ejja ma nqarrqux bina nfusna; il-waqgħa tal-Ħajt ta' Berlin ma neħħietx awtomatikament il-ħtieġa ta' fruntieri per se, il-fruntieri li jiddefinixxu ż-żona tal-libertà tagħna Ewropea. Il-fruntieri esterni ma jfissrux neċessarjament ħitan. Il-fruntieri esterni jinvolvu l-infrastruttura flimkien ma' politika kumplessa li teħtieġ użu għaqli ta' setgħa ta' persważjoni, setgħa ekonomika u setgħa ta' koerċizzjoni, pereżempju kontra t-traffikanti, u biex insaħħu r-regoli u l-liġijiet tagħna. Hija politika ta' protezzjoni tal-Ewropa mhux mir-refuġjati, għaliex dawn huma biss vittmi li jeħtieġu l-għajnuna tagħna, iżda minn dawk li kkawżaw dan l-eżodu u li jridu jabbużaw minnu għall-interessi proprji tagħhom. Jekk irridu nerġgħu nibnu l-kapaċità tal-Ewropa li tissokta b'politika tagħha dwar il-migrazzjoni, inkluż rigward ir-rilokazzjoni, jeħtieġ li nikkontrollaw il-fruntieri esterni tagħna. Għandhom jiġu stabbiliti fruntieri f'postijiet fejn dan huwa possibbli, fejn għandna sħab li lesti jikkooperaw. Qed nirreferi prinċipalment għall-Balkani u t-Turkija. Iżda ma hemm xejn li jħollna mid-dover li għandna li nieħdu ħsieb il-fruntieri proprji tagħna. Ma nistgħux nistrieħu fuq id-disponibbiltà ta' stati terzi li jinkrew biex jikkontrollaw il-fruntieri tagħna, filwaqt li nżommu jdejna u l-kuxjenza tagħna ndaf. Din il-politika kumplessa għandu jkollha bħala l-għan il-waqfien, jew tal-inqas, tnaqqis sinifikanti tal-fluss migratorju, kemm jista' jkun 'il bogħod mill-fruntieri ta' Schengen. Dan jirrikjedi bidla fil-mudell attwali tal-politika Ewropea dwar il-migrazzjoni. Quddiem l-iskala mingħajr preċedent ta' migranti li qegħdin jidħlu fl-Ewropa, irridu naffermaw fi kliem sempliċi li: l-Ewropa mhijiex f'pożizzjoni li taċċetta lil kull min jixtieq jidħol fil-kontinent tagħna. Peress li l-Ġermanja mhijiex stat fil-fruntieri tal-Ewropa, huma pajjiżi oħra li jridu jerfgħu r-responsabbiltà fl-ewwel istanza. Iżda minkejja dan, kulħadd ser ikun qed iħares lejkom, b'attenzjoni għas-sinjali li ġejjin minn Berlin. B'sodisfazzjon ninnota li l-protezzjoni tal-fruntieri esterni tagħmel parti mill-ftehim reċenti ta' koalizzjoni f'pajjiżkom. It-tielet, qegħdin nitħaddtu dwar ħitan li qed jikbru ġewwa fina, fl-imħuħ tagħna. Hija l-biża' li qed tibni dawn il-ħitan. Il-marea kbira ta' refuġjati toħloq ansjetà fost iċ-ċittadini, u tipprovdi opportunità biex populisti radikali joħorġu fix-xena politika Ewropea. Din hi l-akbar opportunità li ngħataw mill-1945 'il hawn. U din ħaġa serjissima. Id-demokrazija liberali hi l-essenza tal-Ewropa. Dan il-mudell qed jiddgħajjef mill-populisti u l-avversarji esterni tagħna. Irridu nkunu lesti biex niddefenduh. Il-protezzjoni tad-demokrazija liberali hi l-ikbar kompitu li għandna, għaliex qatt m'aħna ċerti li ser tibqa' għal dejjem. Niftakru li hawnhekk fil-Ġermanja fis-snin tletin, dawk li kienu qed jippromwovu s-sistema liberali qatgħu qalbhom prattikament mingħajr ma ġġieldu għaliha. Iċ-ċittadini tawhom daharhom meta raw kemm dawn kienu dgħajfa u inċerti. Iżda l-poplu ma tbigħedx mil-libertà għax kienu xebgħu minnha. Le, sempliċiment tilef il-fiduċja fil-kapaċità ta' dawk li kienu qed jippromwovu l-libertà li jwaqqfu l-ħażen, irrispettivament mill-opinjoni li kellhom dwar dan. Tilef il-fiduċja li d-demokrazija liberali kienet garanzija ta' sigurtà. Id-9 ta' Novembru, l-anniversarju tal-Kristallnacht, ifakkarna wkoll f'dawn l-avvenimenti. Illum ir-riskju li dan jerġa' jseħħ jikkonċerna pajjiżi Ewropej oħrajn aktar milli lill-Ġermanja. Il-Ġermanja bl-esperjenza storika tagħha, tidher li hi aktar reżiljenti minn ħaddieħor fl-Ewropa. Iżda hija l-Ġermanja li terfa' r-responsabbiltà konġunta għall-Ewropa kollha kemm hi, fejn il-forzi li qed jimminaw is-sisien tad-demokrazija liberali qed jikbru minn jum għall-ieħor. Jekk inħalluhom jirbħu, il-ħitan jistgħu jerġgħu jikbru mhux biss fl-imħuħ u fil-qlub tal-poplu, iżda wkoll f'sens fiżiku. L-għaqda Ewropea tista' terġa' ssir ħolma u mhux ir-realtà tal-ħajja tagħna ta' kuljum fil-prattika. U din hija r-raġuni għalfejn il-futur Ewropew tagħna ser jiddependi ħafna mill-approċċ li tieħu l-Ġermanja għall-kriżi tal-migrazzjoni. Ninsab ċert fuq ħaġa waħda: illum il-Ġermanja, u b'mod personali Angela Merkel huma eżempji tal-aqwa tradizzjoni Ewropea. Dawk li jemmnu li l-Ġermanja hi aperta wisq, tolleranti wisq, liberali wisq, insew x'ġara fl-istorja traġika tagħna. Naqbel ma' dawk li huma tal-fehma li l-Ġermanja għandha tieħu ħsieb il-fruntieri Ewropej b'kuraġġ u mingħajr ebda kumpless storiku. Għalhekk ninsab lest li ngħid dan li ġej, għalkemm jista' jitqies kemxejn kontroversjali. Għar-raġuni preċiża li l-Ġermanja issa għandha gvern magħmul minn nies li jifhmu kemm hu siewi li s-solidarjetà titqies bl-istess importanza bħall-interessi nazzjonali. Jien li nqis is-solidarjetà bħala l-iktar esperjenza importanti, u fil-fatt l-essenza tal-ħajja politika tiegħi kollha kemm hi, nixtieq ngħid li fl-Ewropa tal-lum hija Angela Merkel li fehmet it-tifsira tas-solidarjetà. Solidarjetà bħala l-kapaċità li parti mill-interess personali ta' dak li jkun tiġi ssagrifikata għall-ġid komuni, li huwa l-Ewropa. Jew għall-ġid ta' persuni fil-bżonn, jiġifieri r-refuġjati. Issa, nixtieq nistaqsi lil kull persuna Ewropea b'mod ċar ħafna, kemm bħala President tal-Kunsill Ewropew kif ukoll bħala Pollakk: intom xi tridu? Ġermanja aperta, tolleranti, ħanina, li turi simpatija ma' min hu dgħajjef u ma' dawk aktar foqra, fi kliem ieħor, il-Ġermanja ta' Angela Merkel, jew Ġermanja magħluqa u bla skrupli? It-tweġiba hija waħda biss. U tfisser li l-Ewropa għandha turi solidarjetà mal-Ġermanja f'dawn iż-żminijiet diffiċli u ta' prova, anke fl-interess mifhum sew tagħha stess. Il-Ġermanja, min-naħa l-oħra, f'konformità mar-rwol li għandha fl-Ewropa, jeħtieġ temmen li mhijiex biss responsabbli għall-messaġġ morali tagħha, iżda saħansitra aktar minn hekk, għall-komunità politika kollha kemm hi tal-Ewropej. Dan ifisser li tieħu responsabbiltà għall-isfidi li tkellimt dwarhom, li tagħhom hi emblematika d-data tal-waqgħa tal-Ħajt. Jiġifieri, li tieħu responsabbiltà għat-tisħiħ tal-komunità politika tal-Punent, għall-iżgurar tal-fruntieri esterni Ewropej, u sabiex tipproteġi lill-Ewropa minn populiżmi radikali. Li f'sentenza waħda jfisser, responsabbiltà li tipprovdi tmexxija b'saħħitha fil-kamp tal-libertà. Il-Ġermanja hi kbira wisq għall-Ewropa u żgħira wisq għad-dinja . Issa wasal iż-żmien li temmnu li intom fil-fatt dak li teħtieġ l-Ewropa. Vielen Dank.